WTI ดีดเหนือ 79 เหรียญ หลัง JMMC เสนอโอเปกพลัส หั่นกำลังการผลิต
ราคาน้ำมัน WTI ดีดเหนือ 79 ดอลลาร์/บาร์เรล หลัง JMMC มีมติเสนอให้โอเปกพลัสหั่นกำลังการผลิต 2 ล้านบาร์เรล/วัน ถึงสิ้นปี 66
WTI ดีดเหนือ 79 เหรียญ หลัง JMMC มีมติเสนอ "โอเปกพลัส" หั่นกำลังการผลิต 2 ล้านบาร์เรล/วัน ถึงสิ้นปีนี้
1 ก.พ. 2566

ผู้สื่อข่าวรายงานว่า วันนี้(1ก.พ.66) สัญญาน้ำมันดิบ WTI ปรับตัวขึ้นเหนือระดับ 79 ดอลลาร์ หลังคณะกรรมการร่วมด้านการตรวจสอบระดับรัฐมนตรี (JMMC) ของกลุ่มประเทศผู้ส่งออกน้ำมันและชาติพันธมิตร (โอเปกพลัส) มีมติเสนอให้โอเปกพลัสหั่นกำลังการผลิต 2 ล้านบาร์เรล/วัน
โดย ณ เวลา 21.27 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมี.ค. ซึ่งมีการซื้อขายที่ตลาด NYMEX บวก 0.19 ดอลลาร์ หรือ 0.24% สู่ระดับ 79.06 ดอลลาร์/บาร์เรล
ทั้งนี้ JMMC ออกแถลงการณ์หลังเสร็จสิ้นการประชุมผ่านระบบวิดีโอคอนเฟอเรนซ์ในวันนี้ โดยระบุว่า ที่ประชุมมีมติให้โอเปกพลัสคงนโยบายปัจจุบันในการปรับลดกำลังการผลิต 2 ล้านบาร์เรล/วันไปจนถึงสิ้นปี 66 ขณะที่ JMMC จะจัดการประชุมครั้งต่อไปในวันที่ 3 เม.ย.
ราคาน้ำมันยังได้ปัจจัยบวกจากการอ่อนค่าของดอลลาร์ และคาดการณ์ที่ว่า ธนาคารกลางสหรัฐ (เฟด) จะชะลอการปรับขึ้นอัตราดอกเบี้ย หลังตัวเลขเศรษฐกิจบ่งชี้ว่าเงินเฟ้อได้ผ่านจุดสูงสุดแล้ว
ขณะเดียวกัน ตลาดจับตาการเปิดเผยสต็อกน้ำมันดิบสหรัฐจากสำนักงานสารสนเทศด้านการพลังงานของรัฐบาลสหรัฐ (EIA) ในวันนี้